Keadaan teratur di BSN Sarikei
EARL ANEK SARIKEI: Keadaan agak lengang di Bank Simpanan Nasional (BSN) Cawangan
Sarikei, walaupun pembayaran Bantuan Prihatin Nasional (BPN) telah mula
dimasukkan ke akaun penerima secara berperingkat sejak kelmarin (6 April). Tinjauan Utusan Sarawak di BSN Sarikei mendapati tidak ramai orang awam
berada di sana sama ada untuk menyemak baki akaun bank mereka atau mengeluarkan
wang BPN yang disalurkan oleh kerajaan bagi membantu meringankan beban
sepanjang tempoh Perintah Kawalan Pergerakan (PKP). Orang awam beratur mengikut arahan dan menjaga jarak sosial masing-masing
serta sebahagian besar daripada mereka memakai topeng muka dan mulut.  Seorang polis bantuan BSN Sarikei Thomas berkata, beliau mula memantau
keadaan orang awam yang datang ke bank sejak jam 7.00 pagi.  “Sejak jam 7.00 pagi semalam, saya mendapati tidak ramai orang datang
beratur untuk menggunakan mesin ATM.  “Tidak seperti di tempat lain, keadaan di sini berbeza dan teratur
buat masa ini.  “Di sini buat masa ini, masyarakat awam masih mematuhi PKP,”
katanya ketika ditemubual Utusan Sarawak, pagi semalam.  Tambahnya, beliau berharap masyarakat awam sentiasa mematuhi PKP.  Sementara itu, seorang warga emas wanita berusia lingkungan 60 tahun yang
enggan dikenali berkata, dia datang dari kawasan pedalaman untuk menyemak
bantuan BPN.  “Saya datang ke sini bersama anak untuk menyemak bantuan BPN.  “Sudah tiada barang makanan lagi di rumah saya dan saya amat
bergantung dengan bantuan BPN,” ujarnya dengan nada sedih.  Tinjauan Utusan Sarawak di beberapa bank komersial juga mendapati keadaan
lengang dan tidak ramai orang berada di bank.  
See author's posts
